Document ID: 31995D0410

Id-Deċiżjoni tal-Kunsill
tat-22 ta’ Ġunju 1995
li tippreskrivi r-regoli ghall-ittestjar mikrobijoloġiku billi jittieħdu l-kampjuni fl-istabbiliment ta’ l-oriġini tat-tjur għall-qatla maħsuba għall-Finlandja u għall-Isvezja
(95/410/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva tal-Kunsill 90/539/KEE tal-15 ta’ Ottubru 1990 dwar il-kondizzjonijiet tas-saħħa ta’ l-annimali li jirregolaw il-kummerċ ġewwa l-Komunità fi, u l-importazzjonijiet minn pajjiżi terzi ta’, tjur u bajd li jfaqqas [1], u partikolarment l-Artikolu 10b (1) taghha,
Billi l-Kummissjoni approvat il-programmi ta’ operazzjonijiet mibgħuta mill-Finlandja u mill-Isvezja rigward kontrolli tas-salmonella; billi dawk il-programmi fihom miżuri speċifiċi għat-tjur għall-qatla;
Billi l-implimentazzjoni ta’ l-eżamijiet mikrobijoloġiċi minn stabbiliment tikkostitwixxi waħda mill-garanziji addizzjonali li għandhom jingħataw mill-Finlandja u mill-Isvezja u tipprovdi garanziji ekwivalenti għal dawk miksuba taħt il-programmi ta’ operazzjonijiet tal-Finlandja u ta’ l-Isvezja, kif rikonoxxuti mid-deċiżjonijiet relevanti tal-Kummissjoni;
Billi l-Finlandja u l-Isvezja jridu japplikaw għall-kunsinni ta’ tjur għall-qatla minn pajjiżi terzi ħtiġijiet ta’ l-importazzjoni mill-anqas stretti daqs dawk preskritti f’din id-Deċiżjoni;
Billi regoli dwar testijiet mikrobijoloġiċi bit-teħid tal-kampjuni għandhom jiģu preskritti billi jkunu stabbiliti l-metodi tat-teħid tal-kampjuni, tan-numru ta’ kampjuni li għandhom jittieħdu u tal-metodi bijoloġiċi dwar l-eżami tal-kampjuni;
Billi, rigward l-iskop tat-test u l-metodi li għandhom ikunu adottati, huwa meħtieġ li jsir riferiment għall-opinjoni tal-Kumitat Xjentifiku Veterinarju fir-rapport tiegħu ta’ l-10 ta’ Ġunju 1994;
Billi testijiet mikrobijoloġiċi mhux meħtieġa għal tjur għall-qatla minn stabbiliment li huwa suġġett għal programm rikonoxxut bħala ekwivalenti għal dak implimentat mill-Finlandja jew mill-Isvezja;
Billi, skond l-Artikolu 10b (2) tad-Direttiva 90/539/KEE, id-dispożizzjonijiet ta’ din id-Deċiżjoni jridu jqisu l-programmi ta’ operazzjonijiet adottati u implimentati mill-Finlandja u mill-Isvezja,
ADOTTA DIN ID-DEĊIŻJONI:
L-Artikolu 1
Skond l-Artikolu 10b tad-Direttiva 90/539/KEE, il-kunsinni ta’ tjur għall-qatla maħsuba għall-Finlandja u għall-Isvezja għandhom ikunu suġġetti għar-regoli preskritti fl-Artikoli 2 u 3.
L-Artikolu 2
It-test mikrobijoloġiku għas-salmonella, preskritt fl-Artikolu 10b tad-Direttiva 90/539/KEE, ghandu ijsir kif preskritt fl-Anness A.
L-Artikolu 3
1. It-tjur għall-qatla li għandhom jintbgħatu lejn il-Finlandja u l-Isvezja għandhom ikunu akkumpanjati biċ-ċertifikat li jidher fl-Anness B.
2. Iċ-ċertifikat previst fil-paragrafu 1 jista’:
- jew ikun akkumpanjat biċ-ċertifikat mudell 5 fl-Anness IV tad-Direttiva 90/539/KEE,
- jew ikun inkorporat fiċ-ċertifikat imsemmi fl-ewwel inċiż.
L-Artikolu 4
Il-Kunsill, waqt li jkun jaġixxi fuq proposta tal-Kummissjoni mħejjija minħabba rapport li sar fuq il-bażi tar-riżultati tal-programmi ta’ operazzjonijiet implimentati mill-Finlandja u mill-Isvezja u l-esperjenza miksuba fl-applikazzjoni ta’ din id-Deċiżjoni, għandu jirrevedi din id-Deċiżjoni qabel l-1 ta’ Lulju 1998.
L-Artikolu 5
Din id-Deċiżjoni għandha tgħodd mill-1 ta’ Lulju 1995.
L-Artikolu 6
Din id-Deċiżjoni hija indirizzata lill-Istati Membri.
Magħmul fi Brussel, fit-22 ta’ Ġunju 1995.

Labels: 17
19
3
6
18